ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΙZ΄

Τετάρτη 4 Νοεμβρίου 2015 (πρωί)

Αθήνα, σήμερα στις 4 Νοεμβρίου 2015, ημέρα Τετάρτη και ώρα 10.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΑΝΑΣΤΑΣΙΟΥ ΚΟΥΡΑΚΗ.**

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 5 Νοεμβρίου 2015:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 59/2-11-2015 επίκαιρη ερώτηση της Βουλευτού Χαλκιδικής του Συνασπισμού Ριζοσπαστικής Αριστεράς κυρίας Αικατερίνης Ιγγλέζη προς τον Υπουργό Παιδείας, Έρευνας και Θρησκευμάτων,σχετικά με την κάλυψη των κενών θέσεων διδακτικού προσωπικού στα σχολεία Πρωτοβάθμιας Εκπαίδευσης του Νομού Χαλκιδικής.

 2. Η με αριθμό 66/2-11-2015 επίκαιρη ερώτηση του Βουλευτή Λάρισας της Νέας Δημοκρατίας κ**.** Μάξιμου Χαρακόπουλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις συντάξεις του ΟΓΑ.

 3. Η με αριθμό 57/30-10-2015 επίκαιρη ερώτηση του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑ.ΣΟ.Κ. – ΔΗΜΑΡ κ. Δημητρίου Κρεμαστινού προς τον Υπουργό Οικονομίας, Ανάπτυξης και Τουρισμού, σχετικά με την προοπτική ανάπτυξης της Χώρας.

 4. Η με αριθμό 65/2-11-2015 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδος κ. Ιωάννη Δελή προς τον ΥπουργόΠαιδείας, Έρευνας και Θρησκευμάτων,σχετικά με την αντιμετώπιση των προβλημάτων που προκύπτουν σε όλες τις δομές της Ειδικής Αγωγής και Εκπαίδευσης.

 5. Η με αριθμό 58/2-11-2015 επίκαιρη ερώτηση του Βουλευτή Λάρισας του Ποταμιού κ. Κωνσταντίνου Μπαργιώταπρος τον Υπουργό Υγείας, σχετικά με την αντιμετώπιση των προβλημάτων στη λειτουργία του Πανεπιστημιακού Γενικού Νοσοκομείου Λάρισας (ΠΓΝΛ).

 6. Η με αριθμό 61/2-11-2015 επίκαιρη ερώτηση του Βουλευτή Αχαΐας των Ανεξαρτήτων Ελλήνων κ. Νικολάου Νικολόπουλου προς τον Υπουργό Οικονομικών, σχετικά με τον σχεδιασμό της Κυβέρνησης περί επιβολής και άλλης έκτακτης εισφοράς.

 Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

 1. Η με αριθμό 60/2-11-2015 επίκαιρη ερώτηση του Βουλευτή Δράμας του Συνασπισμού Ριζοσπαστικής Αριστεράς κ. Χρήστου Καραγιαννίδη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων,σχετικά με την αποπληρωμή δανείων από την Α.Τ.Ε. μέσω «balloon payment».

 2.- Η με αριθμό 67/2-11-2015 επίκαιρη ερώτηση του Βουλευτή Μαγνησίας της Νέας Δημοκρατίας κ.Χρήστου Μπουκώρουπρος τον Υπουρ-γόΟικονομικών,σχετικά με την αδυναμία προμήθειας μηχανημάτων «POS» από μικρομεσαίους έμπορους και ελεύθερους επαγγελματίες, λόγω των οφειλών τους στο Ελληνικό Δημόσιο, στα Ασφαλιστικά Ταμεία και στις Τράπεζες.

3. Η με αριθμό 55/29-10-2015 επίκαιρη ερώτηση του Βουλευτή Σερρών της Δημοκρατικής Συμπαράταξης ΠΑΣΟΚ – ΔΗΜΑΡ κ.Μιχαήλ Τζελέπη προς τον Υπουργό Αγροτικής Ανάπτυξης και Τροφίμων,σχετικά με τη φοροεισπρακτική, εισφοροεισπρακτική καταιγίδα για τους αγρότες καθώς και την καθυστέρηση της καταβολής των ενιαίων ενισχύσεων του 2015.

 4. Η με αριθμό 64/2-11-2015 επίκαιρη ερώτηση της Βουλευτού Β΄ Αθηνών του Κομμουνιστικού Κόμματος Ελλάδος κυρίας Λιάνας Κανέλλη προς τον Υπουργό Υγείας, σχετικά με την αύξηση του ΦΠΑ στις ιδιωτικές υπηρεσίες φροντίδας ηλικιωμένων και ψυχικά ασθενών.

5. Η με αριθμό 62/2-11-2015 επίκαιρη ερώτηση του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Υποδομών, Μεταφορών και Δικτύων, σχετικά με την γερμανική αυτοκινητοβιομηχανία «Volkswagen».

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα μαθητές και μαθήτριες και δύο εκπαιδευτικοί συνοδοί τους από το 162ο Δημοτικό Σχολείο Αθήνας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Έχω την τιμή να ανακοινώσω στο Σώμα ότι, πρώτον, οι Υπουργοί Εξωτερικών, Εσωτερικών και Διοικητικής Ανασυγκρότησης, Οικονομίας, Ανάπτυξης και Τουρισμού, Εθνικής Άμυνας, Παιδείας, Έρευνας και Θρησκευμάτων, Δικαιοσύνης, Διαφάνειας και Ανθρωπίνων Δικαιωμάτων, Εργασίας, Κοινωνικής Ασφάλισης και Κοινωνικής Αλληλεγγύης, Υγείας, Πολιτισμού και Αθλητισμού, Οικονομικών, Περιβάλλοντος και Ενέργειας, Υποδομών, Μεταφορών και Δικτύων, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Επικρατείας, οι Αναπληρωτές Υπουργοί Εξωτερικών, Εσωτερικών και Διοικητικής Ανασυγκρότησης, Οικονομίας, Ανάπτυξης και Τουρισμού, Εθνικής Άμυνας, Παιδείας, Έρευνας και Θρησκευμάτων, Δικαιοσύνης, Διαφάνειας και Ανθρωπίνων Δικαιωμάτων, Εργασίας, Κοινωνικής Ασφάλισης και Κοινωνικής Αλληλεγγύης, Υγείας, Οικονομικών, Περιβάλλοντος και Ενέργειας και οι Υφυπουργοί Εξωτερικών, Οικονομίας, Ανάπτυξης και Τουρισμού, Παιδείας, Έρευνας και Θρησκευμάτων και Πολιτισμού και Αθλητισμού κατέθεσαν στις 3.11.2015 σχέδια νόμων:

Α) «Κύρωση της Συμφωνίας Σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών-μελών τους αφ’ ενός και της Γεωργίας, αφ’ ετέρου, μετά του συνημμένου σε αυτήν Πρωτοκόλλου Διόρθωσης».

Β) «Κύρωση της Συμφωνίας Σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών-μελών τους αφ’ ενός και της Δημοκρατίας της Μολδαβίας, αφ’ ετέρου, μετά του συνημμένου σε αυτήν Πρωτοκόλλου Διόρθωσης».

Γ) «Κύρωση της Συμφωνίας Σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών-μελών τους αφ’ ενός και της Ουκρανίας, αφ’ ετέρου, μετά του συνημμένου σε αυτήν Πρωτοκόλλου Διόρθωσης».

Δεύτερον, ο Αντιπρόεδρος της Κυβέρνησης και οι Υπουργοί Οικονομικών, Εσωτερικών και Διοικητικής Ανασυγκρότησης, Οικονομίας, Ανάπτυξης και Τουρισμού, Εθνικής Άμυνας, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Περιβάλλοντος και Ενέργειας, Υποδομών, Μεταφορών και Δικτύων, Επικρατείας και οι Αναπληρωτές Υπουργοί Εσωτερικών και Διοικητικής Ανασυγκρότησης, Εθνικής Άμυνας, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης και Οικονομικών κατέθεσαν στις 3.11.2015 σχέδιο νόμου:

«Κύρωση: α) της από 28 Ιουνίου 2015 Πράξης Νομοθετικού Περιεχομένου «Τραπεζική αργία βραχείας διάρκειας» (Α΄65), β) της από 30 Ιουνίου 2015 Πράξης Νομοθετικού Περιεχομένου «Τροποποίηση του άρθρου πρώτου της από 28 Ιουνίου 2015 Πράξης Νομοθετικού Περιεχομένου ‘’Τραπεζική αργία βραχείας διάρκειας’’» (Α΄66) γ) της από 14 Ιουλίου 2015 Πράξης Νομοθετικού Περιεχομένου «Συμπλήρωση της Πράξης Νομοθετικού Περιεχομένου της 28ης Ιουνίου 2015 ‘’Τραπεζική αργία βραχείας διάρκειας’’ (Α΄65), όπως τροποποιήθηκε με την από 30 Ιουνίου 2015 Πράξη Νομοθετικού Περιεχομένου (Α΄66) και ισχύει, αναφορικά με την παράταση διάρκειας τραπεζικής αργίας, ρύθμιση θεμάτων συναλλαγών κατά τη διάρκεια αυτής, περιοριστικών μέτρων, αναστολή πράξεων αναγκαστικής εκτέλεσης, καταβολής εγγυοδοσιών και πάσης φύσεως παραβόλων, καθώς και της παράτασης της λύσης και εκκαθάρισης του ΟΔΙΕ» (Α΄79), δ) της από 18 Ιουλίου 2015 Πράξης Νομοθετικού Περιεχομένου «Επείγουσες ρυθμίσεις για τη θέσπιση περιορισμών στην ανάληψη μετρητών και τη μεταφορά κεφαλαίων και τις τροποποιήσεις των νόμων 4063/2012, 4172/2013, 4331/2015 και 4334/2015» (Α΄84), ε) της από 31 Ιουλίου 2015 Πράξης Νομοθετικού Περιεχομένου «Τροποποιήσεις στις από 28 Ιουνίου 2015, 14 Ιουλίου 2015 και 18 Ιουλίου 2015 Πράξεις Νομοθετικού Περιεχομένου και κατεπείγουσες ρυθμίσεις για αξιόγραφα και για την υποστήριξη της διαπραγμάτευσης της Ελληνικής Κυβέρνησης με τον Ευρωπαϊκό Μηχανισμό Σταθερότητας (ΕΜΣ), την Ευρωπαϊκή Επιτροπή, την Ευρωπαϊκή Κεντρική Τράπεζα (ΕΚΤ) και το Διεθνές Νομισματικό Ταμείο (ΔΝΤ)» (Α΄90), στ) της από 17 Αυγούστου 2015 Πράξης Νομοθετικού Περιεχομένου «Κατεπείγουσες Ρυθμίσεις για την Αποκατάσταση των Ζημιών από Ακραία Καιρικά Φαινόμενα στην Περιφερειακή Ενότητα Έβρου» (Α΄97), ζ) της από 19 Αυγούστου 2015 Πράξης Νομοθετικού Περιεχομένου «Προσθήκη διάταξης στο ν. 2292/1995 “Οργάνωση και λειτουργία του Υπουργείου Εθνικής Άμυνας, διοίκηση και έλεγχος των Ενόπλων Δυνάμεων και άλλες διατάξεις (Α΄ 100)“», η) της από 22 Αυγούστου 2015 Πράξης Νομοθετικού Περιεχομένου «Επείγουσες ρυθμίσεις για την αντιμετώπιση της ανθρωπιστικής κρίσης που έχει δημιουργηθεί σε νησιά του Ανατολικού Αιγαίου λόγω της αιφνίδιας, απρόβλεπτης και μαζικής εισόδου μεγάλου αριθμού μεταναστών» (Α΄ 101), θ) της από 26 Αυγούστου 2015 Πράξης Νομοθετικού Περιεχομένου» Κατεπείγουσες Ρυθμίσεις για την ομαλή λειτουργία των Οργανισμών Τοπικής Αυτοδιοίκησης (Α΄ 102)», ι) της από 10 Σεπτεμβρίου 2015 Πράξης Νομοθετικού Περιεχομένου «Κατεπείγουσες ρυθμίσεις για την απρόσκοπτη έναρξη του σχολικού έτους 2015-2016 και την εύρυθμη λειτουργία των σχολικών μονάδων (Α΄ 108)», ια) της από 25 Σεπτεμβρίου 2015 Πράξης Νομοθετικού Περιεχομένου «Τροποποίηση του άρθρου 13 του ν. 4111/2013 (Α΄ 119)» και ιβ) της από 7-10-2015 Πράξης Νομοθετικού Περιεχομένου «Ρύθμιση Κατεπειγόντων θεμάτων των Υπουργείων Εργασίας, Κοινωνικής Ασφάλισης και Κοινωνικής Αλληλεγγύης, Οικονομίας, Ανάπτυξης και Τουρισμού, Εσωτερικών και Διοικητικής Ανασυγκρότησης, Υποδομών, Μεταφορών και Δικτύων και Παιδείας, Έρευνας και Θρησκευμάτων (Α΄127)».

Παραπέμπονται στις αρμόδιες Διαρκείς Επιτροπές.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 «Ποινική ευθύνη των Υπουργών», όπως ισχύει, στις 2-11-2015 ποινική δικογραφία που αφορά στον Πρωθυπουργό κ. Αλέξη Τσίπρα για αξιόποινες πράξεις που φέρονται τελεσθείσες από 12-15/7/2015 κατά την άσκηση των εν λόγω καθηκόντων του.

Ο Βουλευτής κ. Ιωάννης Κεφαλογιάννης ζητεί άδεια ολιγοήμερης απουσίας για να παραστεί από τις 7 έως τις 9 Νοεμβρίου 2015 σε διεθνές συνέδριο του οργανισμού Israel Allies Foundation που θα λάβει χώρα στο Βερολίνο. Τα έξοδα μετακίνησης θα καλυφθούν ιδιωτικά.

Ομοίως, η Βουλευτής κ. Μαρία Αντωνίου ζητεί άδεια ολιγοήμερης απουσίας για να παραστεί από τις 7 έως τις 9 Νοεμβρίου 2015 σε διεθνές συνέδριο του οργανισμού Israel Allies Foundation που θα λάβει χώρα στο Βερολίνο. Τα έξοδα μετακίνησης θα καλυφθούν ιδιωτικά.

Ομοίως, η Βουλευτής κ. Φωτεινή Αραμπατζή ζητεί άδεια απουσίας στο εξωτερικό για την Πέμπτη 5 Νοεμβρίου 2015 και την Παρασκευή 6 Νοεμβρίου 2015, για προσωπικούς λόγους.

Ο Βουλευτής κ. Κωνσταντίνος Γαβρόγλου ζητεί άδεια ολιγοήμερης απουσίας στο εξωτερικό από 5 Νοεμβρίου 2015 έως 6 Νοεμβρίου 2015.

Η Βουλή εγκρίνει τις ζητηθείσες άδειες;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Η Βουλή ενέκρινε τις ζητηθείσες άδειες.

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αναστάσιος Κουράκης**)**:** Κυρίες και κύριοι συνάδελφοι, εισερχόμεθα στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση επί της αρχής των άρθρων και του συνόλου του σχεδίου νόμου του Υπουργείου Οικονομίας, Ανάπτυξης και Τουρισμού «Κύρωση της συμφωνίας μεταξύ της Ελληνικής Δημοκρατίας και της Ευρωπαϊκής Τράπεζας Ανασυγκρότησης και Ανάπτυξης σχετικά με τη συνεργασία και τις δραστηριότητες της Ευρωπαϊκής Τράπεζας Ανασυγκρότησης και Ανάπτυξης στην Ελληνική Δημοκρατία». Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται για συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι και όσες έχουν αντίρρηση επί της κυρώσεως αυτής της συμφωνίας.

Θέλει κάποιος συνάδελφος να λάβει τον λόγο;

**ΧΡΗΣΤΟΣ ΠΑΠΠΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αναστάσιος Κουράκης):** Ναι, κύριε Παππά, μας έχετε ενημερώσει κιόλας.

Τον λόγο έχει ο κ. Χρήστος Παππάς από τον Λαϊκό Σύνδεσμο-Χρυσή Αυγή, για πέντε λεπτά.

**ΧΡΗΣΤΟΣ ΠΑΠΠΑΣ:** Να πω κατ’ αρχάς και μάλλον εκ του περισσού το ιστορικό αναμφισβήτητο ότι στα τέλη της δεκαετίας του 1910 και στις αρχές της δεκαετίας του 1920 τον περασμένο αιώνα τριακόσιες πενήντα χιλιάδες Έλληνες δολοφονήθηκαν από τους Ασιάτες βαρβάρους Οθωμανούς Τούρκους. Το φρικώδες αυτό γεγονός είναι γνωστό ιστορικά ως η Γενοκτονία του Ποντιακού Ελληνισμού. Η πικρή ανάμνηση αυτής της γενοκτονίας τιμάται κάθε 19η Μαΐου και μάλιστα στην Αίθουσα αυτή, και από τη Βουλή των Ελλήνων.

Μετά τη δευτέρα φορά ανιστόρητων δηλώσεων του κ. Φίλη που έγιναν προχθές σε τηλεοπτική εκπομπή, θέλουμε να πούμε και να τονίσουμε τα εξής.

Πρώτον, ο κ. Φίλης είναι μεν Υπουργός, αλλά δεν διαθέτει και δεν μπορεί να χρησιμοποιήσει καμμία επιστημονική ιδιότητα για να δικαιολογηθούν οι δηλώσεις, διότι στην πραγματικότητα είναι ένας απλός δημοσιογράφος και μόνο, ο οποίος μάλιστα έτυχε να εκλεγεί Βουλευτής.

Οι δηλώσεις του κ. Φίλη είναι αντεθνικού χαρακτήρα και πολύ περισσότερο απαράδεκτες και προσβλητικές για τον Ποντιακό Ελληνισμό, επειδή συνάμα είναι και Υπουργός Παιδείας. Όπως αναφέρει και η Παμποντιακή Ομοσπονδία, πολύ σωστά, αντίστοιχη επιχειρηματολογία με τον κ. Φίλη για το θέμα της γενοκτονίας, συναντούμε δυστυχώς μόνο στους Γκρίζους Λύκους.

Εμείς, η Χρυσή Αυγή, δεν θα συμμετάσχουμε στον φτηνό διαγωνισμό που γίνεται με δηλώσεις και ενδεχομένως θα γίνει σήμερα μέσα σ’ αυτή την Αίθουσα προς άγραν ψήφων και δημιουργία πολιτικών εντυπώσεων για να αποδείξουν διάφοροι πόσο Πόντιοι είναι.

Ειδικά θέλω να αναφερθώ στη Νέα Δημοκρατία, η οποία προσπαθεί να χρησιμοποιήσει το θέμα για να επουλώσει τις ανοικτές της πληγές και τις πληγές που την οδηγούν στη διάλυση και στην πλήρη απουσία εθνικού προσανατολισμού στις πολιτικές της.

Να πω ότι η Νέα Δημοκρατία συνεργάστηκε και θα συνεργάζεται άριστα με τον ΣΥΡΙΖΑ. Τώρα ξύπνησε και φωνάζει; Όταν στις 14 Αυγούστου υπερψήφισε το μνημόνιο, δεν ήξερε με ποιους έχει να κάνει; Τότε, τον Αύγουστο, ήταν καλά; Όταν συμφωνούσε με τον ΣΥΡΙΖΑ για την εκλογή Προέδρου Δημοκρατίας, δεν ήξερε τον ΣΥΡΙΖΑ;

Στο μόνο στο οποίο θα μας βρει συμφώνους –παραδόξως, θα έλεγα- η ανακοίνωση που ανάγνωσε χθες ο Υφυπουργός κ. Αμανατίδης του ΣΥΡΙΖΑ και στην οποία προσπάθησε η Κυβέρνηση να δικαιολογήσει τα αδικαιολόγητα, είναι το σημείο που αναφέρει τη γνωστή πατριδοκαπηλία της Νέας Δημοκρατίας. Αποτελεί για εμάς και για τους περισσοτέρους γνωστή ιστορία και τακτική της Νέας Δημοκρατίας, αυτής της ξενόδουλης Δεξιάς από εποχής ακόμη ΕΡΕ.

Η Χρυσή Αυγή –τελειώνω, κύριε Πρόεδρε- χωρίς ίχνος πολιτικαντισμού που διακρίνει τη Νέα Δημοκρατία, εμμένει στις εθνικές και πατριωτικές της θέσεις, τις οποίες εκφράζουν και εκατοντάδες χιλιάδες Έλληνες της κυρίως Ελλάδος και περιοχών του αλύτρωτου ελληνισμού, αλλά και Ελλήνων που εργάζονται και προοδεύουν στις ξένες χώρες, δηλαδή οι απόδημοι συνέλληνές μας.

Θέλω να επισημάνω και το εξής το οποίο δεν λέγεται σ’ αυτή την Αίθουσα. Τον Ιούλιο του 2012, δια χειλέων του Υπουργού Εξωτερικών κ. Αβραμόπουλου, η τότε κυβέρνηση της Νέας Δημοκρατίας κατά τη διάρκεια της συζητήσεως των προγραμματικών δηλώσεων είχε παραδεχθεί ότι κάνουμε το μεγάλο βήμα του συμβιβασμού σχετικά με το όνομα των Σκοπίων. Εκχωρούμε, δηλαδή, το όνομα της Μακεδονίας μας, ακριβώς αυτό που επιζητεί η νυν Κυβέρνηση του ΣΥΡΙΖΑ δια του Υπουργού Εξωτερικών κ. Κοτζιά.

Και ερωτώ: Γιατί θα γίνουν σήμερα οι κοκορομαχίες σε αυτήν εδώ την Αίθουσα μεταξύ ΣΥΡΙΖΑ και Νέας Δημοκρατίας; Ίδιοι είστε, και η Νέα Δημοκρατία και ο ΣΥΡΙΖΑ. Εκχωρήσατε εσείς εθνική κυριαρχία ψηφίζοντας τα μνημόνια και οι δύο και είστε έτοιμοι να εκχωρήσετε και το όνομα της Μακεδονίας μας. Θα σας αποκαλύπτουμε εμείς, όσο και αν μας πολεμάτε.

Είμαστε ανυποχώρητοι σε ό,τι αφορά τη διαστρέβλωση και τη λήθη της ιστορίας μας, δηλαδή σε ό, τι αφορά τη Γενοκτονία του Ποντιακού και Μικρασιατικού Ελληνισμού. Είμαστε ανυποχώρητοι στο όνομα της Μακεδονίας μας.

Γι’ αυτό το λόγο Βουλευτές της Χρυσής Αυγής –μάλιστα ποντιακής και μικρασιατικής καταγωγής- θα μηνύσουν τον ανιστόρητο και προκλητικό κ. Φίλη, που ο πολιτικός του παχυδερμισμός τον οδηγεί σε εγκλήματα κατά της ιστορικής μνήμης, εγκλήματα όπως η κακόβουλη άρνηση της Γενοκτονίας του Ποντιακού Ελληνισμού και ουσιαστικά ο ρατσισμός κατά των Ελλήνων.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, θα ήθελα να ενημερώσω το Σώμα ότι σύμφωνα με τον Κανονισμό της Βουλής άρθρο 66 παράγραφος 8, ο αγορητής δεν μπορεί να απομακρύνεται από το υπό συζήτηση θέμα. Διαφορετικά ο Πρόεδρος τον καλεί να επανέλθει σε αυτό.

Θα σας παρακαλούσα πάρα πολύ να μη με αναγκάσετε να χρησιμοποιήσω αυτό το δικαίωμα του Προέδρου. Διότι, ξέρετε ότι μερικές φορές μπορεί να θες να μείνεις στο θέμα, κάνεις μια παρέκβαση η οποία σχετίζεται με τον άλφα ή βήτα τρόπο και επανέρχεσαι. Γι’ αυτό είναι πάρα πολύ δύσκολο να παρεμβαίνει ο Πρόεδρος.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, θα ήθελα και εγώ τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε και εγώ!

**ΠΡΟΕΔΡΕΥΩΝ (Αναστάσιος Κουράκης):** Κύριε Λοβέρδο, σας είδα. Θα σας δώσω το λόγο.

Παρ’ όλα αυτά, είναι ορισμένες περιπτώσεις που οφθαλμοφανώς δεν είναι παρέκκλιση από το θέμα, αλλά είναι άλλο θέμα. Εδώ έχουμε να συζητήσουμε μια σύμβαση. Θα παρακαλέσω να σεβαστείτε αυτό που είπα, να πάρει τον λόγο κάποιος συνάδελφος που έχει αντίρρηση για την κύρωση της σύμβασης, αλλιώς υποβαθμίζουμε τη λειτουργία του Κοινοβουλίου. Έχουμε να συζητήσουμε την Κύρωση της Σύμβασης. Για τα άλλα ζητήματα έχουμε όλον τον χρόνο στη διάθεσή μας με τις κατάλληλες διαδικασίες να μπορέσουμε να συζητήσουμε.

Κύριε Λοβέρδο, τι θέλετε να πείτε;

**ΑΝΔΡΕΑΣ ΛΟΒΕΡΔΟΣ:** Ευχαριστώ.

Θα ξεκινήσω από αυτό που λέτε, αλλά θα αναφερθώ και στο μεγάλο θέμα αυτών των ημερών που απασχολεί ιδιαιτέρως την ελληνική πολιτεία και ως Κοινοβούλιο στο πλαίσιο αυτής της πολιτείας, δηλαδή της συνάθροισης κοινωνίας και κράτους, έχουμε έναν λόγο παραπάνω.

Ξεκινώ, όμως, από το διαδικαστικό θέμα, όπως σωστά λέτε, με αυτό που σχετίζεται με το παρόν σχέδιο νόμου και την κύρωση της σχετικής σύμβασης με την οποία πρέπει να ασχοληθούμε κατά βάση. Σωστά. Διαφωνούμε πλήρως με τη διαδικασία της συζήτησης σήμερα εδώ, στην Ολομέλεια, της παρούσας κύρωσης, ωσάν να επρόκειτο για μια κλασική συμφωνία της Ελλάδος με μια άλλη χώρα, την οποία κυρώνουμε με τη συνήθη διαδικασία.

Ήμουν στην επιτροπή -ως Κοινοβουλευτικός Εκπρόσωπος, ήθελα να έχω εικόνα- και παρακολούθησα μια κανονική συζήτηση, κύριε Πρόεδρε. Μάλιστα, εμείς εκφραστήκαμε θετικά μέσω του εισηγητή μας, του κ. Κωνσταντινόπουλου, διότι εκτιμούσαμε ότι αυτή η διαδικασία θα ακολουθηθεί και στην Ολομέλεια και συνεπώς, δεν εκφράσαμε επιφυλάξεις, ώστε να έχουμε το δικαίωμα του λόγου εδώ. Η μέρα είναι τόσο φορτισμένη που θέλουμε το λόγο και επί της συμβάσεως, αλλά και επί των γενικότερων θεμάτων ως πολιτικά κόμματα.

Ειδικά ως προς τη σύμβαση, κύριε Πρόεδρε, υπάρχει ένα ζήτημα κυβερνητικής πλημμέλειας με την καθυστέρηση της κύρωσής της. Η προηγούμενη κυβέρνηση είχε δώσει επείγοντα χαρακτήρα στη συγκεκριμένη συμφωνία για τη δημιουργία αυτού του είδους της τράπεζας στην Ελλάδα, που τόσο μεγάλη σημασία έχει για μικρές και μεσαίες επιχειρήσεις και καθυστέρησε.

Αυτόν τον λόγο θέλουμε να τον αρθρώσουμε στην Ολομέλεια. Σας παρακαλώ πάρα πολύ, επειδή όλα τα κόμματα βλέπω ότι αυτή την εντύπωση είχαμε στη Διαρκή Επιτροπή, να αλλάξετε τη διαδικασία. Δεν υπάρχει περίπτωση να αργήσουμε πολύ. Όλοι θα είμαστε συνεπείς στο πλαίσιο τού ότι έχουμε και το απόγευμα άλλη συνεδρίαση της Ολομέλειας για άλλο θέμα. Συνεπώς, ακούστε αυτό που σας λέω και σας παρακαλώ πάρα πολύ, ως Πρόεδρος, να δώσετε την κατάλληλη λύση. Νομίζω ότι και τα άλλα κόμματα είναι στην κατεύθυνση αυτή.

Σε σχέση με το θέμα που ετέθη -θα το θέταμε κατά τη διάρκεια της σημερινής συνεδρίασης- έχουμε στο χώρο της παιδείας μια σειρά από μεγάλα προβλήματα. Ήταν εξευτελιστική η χθεσινή μέρα, με τη συμπεριφορά τραμπούκων απέναντι στους διεθνείς αξιολογητές. Σημειώστε: Ήταν από ξένα πανεπιστήμια, ελληνικής καταγωγής όλοι. Αυτά που έγιναν χθες στο Πανεπιστήμιο Αθηνών εξευτελίζουν τη χώρα. Είναι δουλειά, αρμοδιότητα, «καυτό» καθήκον, θα έλεγα, όλης της ηγεσίας του Υπουργείου Παιδείας να πάρει πια τα δέοντα μέτρα, να πάρει τις δέουσες αποφάσεις, να μπει στον κόπο των αρμοδιοτήτων της.

Ενώ υπάρχει το θέμα αυτό, ενώ είναι ανοικτά χίλια δύο θέματα -είναι εδώ και η Αναπληρώτρια Υπουργός- είχαμε ψηφίσει εδώ το 2014, κύριε Κουράκη και το ξέρετε πολύ καλά, για τα ξενόγλωσσα τμήματα με διδασκαλία στην αγγλική. Σας είχα παραδώσει και τον σχετικό φάκελο. Η ολιγωρία Μπαλτά κόλλησε αυτή τη διαδικασία και έρχεται ο κ. Φίλης τη Δευτέρα να βρει ωραία την ιδέα αυτών των ξενόγλωσσων που απευθύνονται σε αλλοδαπούς φοιτητές εκτός Ευρωπαϊκής Ένωσης, να πει «τι ωραία ιδέα, να το δούμε, να το νομοθετήσουμε»! Δεν έχει εικόνα…

**ΠΡΟΕΔΡΕΥΩΝ (Αναστάσιος Κουράκης):** Επιτρέψτε μου, κύριε Λοβέρδο, να πω ότι δεν παρίσταται εδώ. Αυτό είναι με τη διαδικασία κοινοβουλευτικού ελέγχου. Μπορείτε να το κάνετε με τη σωστή διαδικασία. Τώρα δεν μπορεί να απαντήσει ο κ. Φίλης.

**ΑΝΔΡΕΑΣ ΛΟΒΕΡΔΟΣ:** Με τα προηγούμενα θεμελιώνω τη σκέψη μου και καταλήγω ως εξής: Ενώ αυτά τρέχουν –όπως και άλλα πολλά- έχουμε την ανεκδιήγητη αναφορά του στα θέματα της Γενοκτονίας των Ποντίων, για τα οποία η Βουλή έχει ψηφίσει. Κι έχουμε, επίσης, την εξευτελιστική για το δικό μας κόμμα αναφορά, ότι η εισήγησή μας τότε στη Βουλή των Ελλήνων από τον αείμνηστο Ανδρέα Παπανδρέου έγινε, λέει, για ψηφοθηρικούς λόγους.

Άραγε, τα κόμματα που ψήφισαν για ψηφοθηρικούς λόγους…

**ΠΡΟΕΔΡΕΥΩΝ (Αναστάσιος Κουράκης):** Ας μην ανοίξουμε πάλι θέμα εκτός διαδικασίας.

**ΑΝΔΡΕΑΣ ΛΟΒΕΡΔΟΣ:** Μη με διακόψετε, κύριε Πρόεδρε. Η Χρυσή Αυγή τοποθετήθηκε. Θα τοποθετηθώ για ένα λεπτό ακόμα.

Κλείνω, λέγοντας ότι είναι ένα ζήτημα που αφορά την Αντιπροσωπεία. Τα σκέρτσα ορισμένων επιστημόνων που ή χατίρια κάνουν ή λένε, εν πάση περιπτώσει, τις απόψεις τους από τα σαλόνια τους, αλλά δημιουργούν πάρα πολλά προβλήματα και ταπεινώσεις, δεν τα παρακολουθεί η πολιτική, κύριε Πρόεδρε. Όταν τα παρακολουθήσει –ειδικά σε τέτοιο θέμα- και έρθει σε αντίθεση με τη Βουλή των Ελλήνων, με την ομοφωνία της –αν όχι με τη συντριπτική της πλειοψηφία- η Βουλή πρέπει να πάρει θέση. Και η θέση που πρέπει να πάρει είναι να αποδοκιμαστεί και με ψηφοφορία ο Υπουργός Παιδείας. Είναι απαράδεκτος σε αυτά που έκανε! Αν έχει δικές του απόψεις, να τις λέει στους φίλους του και όχι σε μία εκπομπή που τον βλέπουν εκατοντάδες χιλιάδες και θεωρείται από κάποιους ότι εκφράζει την Κυβέρνηση.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Έλεος! Πού βρισκόμαστε;

**ΑΝΔΡΕΑΣ ΛΟΒΕΡΔΟΣ:** Σας παρακαλώ, κυρία μου!

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Εγώ σας παρακαλώ.

**ΠΡΟΕΔΡΕΥΩΝ (Αναστάσιος Κουράκης):** Μη διακόπτετε, σας παρακαλώ.

**ΑΝΔΡΕΑΣ ΛΟΒΕΡΔΟΣ:** Να κάτσετε εκεί πάνω και να πάρετε το λόγο. Σας παρακαλώ.

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε, σας παρακαλώ, κύριε Λοβέρδο.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Πολιτικάντηδες! Άντε από εκεί πέρα!

**ΑΝΔΡΕΑΣ ΛΟΒΕΡΔΟΣ:** Αυτό που κάνετε είναι προπηλακισμός!

**ΠΡΟΕΔΡΕΥΩΝ (Αναστάσιος Κουράκης):** Κυρία Αναγνωστοπούλου, μην παρεμβαίνετε.

(Θόρυβος στην Αίθουσα)

**ΑΘΑΝΑΣΙΟΣ ΜΠΟΥΡΑΣ:** Ανεβείτε πάνω να μιλήσετε, κυρία Υπουργέ, για να σας ακούσουμε κι εμείς.

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Τα σκέρτσα των σαλονιών της επιστήμης δεν αφορούν την πολιτική. Την πολιτική την αφορά η απόφαση της Βουλής και ως προς αυτήν πρέπει να επανέλθουμε, καταδικάζοντας ρητά τον Υπουργό.

(Θόρυβος στην Αίθουσα)

**ΠΡΟΕΔΡΕΥΩΝ (Αναστάσιος Κουράκης):** Σας παρακαλώ, λίγη ησυχία.

Ο κ. Φάμελλος έχει τον λόγο.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, σεβόμαστε τη διαδικασία την οποία εξαγγείλατε και καταλαβαίνω και την παρέμβασή σας σχετικά με το περιεχόμενο. Όμως, επειδή κατατέθηκε ένας λόγος μίσους, ρατσισμού και αντιδημοκρατικής παραβίασης ακόμα και της έννοιας του Συντάγματος, θέλω να τοποθετηθώ και να πω…

(Θόρυβος στην Αίθουσα)

Δεν αναφέρομαι σε σας, κύριε Λοβέρδο. Το ξεκαθαρίζω.

**ΑΝΔΡΕΑΣ ΛΟΒΕΡΔΟΣ:** Δεν μίλησα εγώ, κύριε Φάμελλο.

**ΗΛΙΑΣ ΚΑΣΙΔΙΑΡΗΣ:** Στον κ. Φίλη αναφέρεστε. Το καταλάβαμε.

**ΣΩΚΡΑΤΗΣ ΦΑΜΕΛΛΟΣ:** Θέλω να ξεκαθαρίσω ότι δεν υπάρχει αμφισβήτηση ούτε αναίρεση της γενοκτονίας των Ποντίων, η οποία εξάλλου στην κοινωνική συνείδηση είναι κατοχυρωμένη. Όμως, θέλω να υπενθυμίσω ότι οι Πόντιες και οι Πόντιοι, όπως όλοι οι Έλληνες πολίτες, έχουν κοσμήσει τις χρυσές σελίδες της Αντίστασης, όπως και τις χρυσές σελίδες της πάλης κατά της δικτατορίας και του φασισμού και δεν επιτρέπεται κανένα φασιστικό μόρφωμα να τολμά μέσα στην Ελληνική Βουλή να υπερασπιστεί τους αγωνιστές, τους Έλληνες Ποντίους και τις Ελληνίδες Πόντιες.

(Χειροκροτήματα από την πτέρυγα του ΣΥΡΙΖΑ)

Γιατί; Διότι ξέρουμε πολύ καλά ότι αυτοί οι οποίοι κυνηγούν τη δημοκρατία, τον ελληνισμό και την πρόοδο, είναι οι Γκρίζοι Λύκοι, τα φασιστικά μορφώματα και ο ναζισμός. Εκεί ανήκετε.

**ΠΡΟΕΔΡΕΥΩΝ (Αναστάσιος Κουράκης):** Ας προχωρήσουμε, κύριοι συνάδελφοι.

Ο κ. Θεοχάρης έχει τον λόγο για ένα λεπτό.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε.

Νομίζω ότι θα θέλαμε κι εμείς να εκφράσουμε το γεγονός ότι ο Ποντιακός Ελληνισμός δεν χρειάζεται κανέναν προστάτη. Και από την άλλη, δεν έχει κανένα λόγο ο κ. Φίλης αντί να ασχολείται με τα προβλήματα της παιδείας, να αποφαίνεται επί παντός επιστητού και ιδιαίτερα για το κατά πόσο υπάρχει ζήτημα επιστημονικής κατηγοριοποίησης του αφανισμού του Ποντιακού Ελληνισμού σε γενοκτονία ή εθνοκάθαρση.

Υπάρχει αποδεκτός ορισμός από τον ΟΗΕ. Η Βουλή πήρε μία πολιτική θέση σε σχέση με το Ψήφισμα για τη Γενοκτονία των Ποντίων. Δεν νομίζουμε ότι οι Υπουργοί της Κυβέρνησης χρειάζεται να ασχολούνται, όπως είπα προηγουμένως, επί παντός επιστητού. Επιτέλους, ας ασχοληθούν με τα θέματα των Υπουργείων τους.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Θεοχάρη.

Ο κ. Σκρέκας έχει ζητήσει τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, έχουμε ζητήσει κι εμείς τον λόγο από την πρώτη στιγμή.

**ΠΡΟΕΔΡΕΥΩΝ (Αναστάσιος Κουράκης):** Εσείς έχετε όλα τα δίκια, γιατί πέρα από όλα τα άλλα, είστε ο μόνος που θα τοποθετηθείτε και επί του θέματος και για ό,τι άλλο προκύψει απ’ αυτό.

Θα δώσω, λοιπόν, τον λόγο στον κ. Σκρέκα και μετά ακολουθείτε εσείς, κύριε Καραθανασόπουλε. Μετά θα μιλήσει ο Υπουργός και κλείνουμε.

Ορίστε, κύριε Σκρέκα, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ:** Κύριε Πρόεδρε, δυστυχώς μέσα σε όλα τα προβλήματα που αντιμετωπίζει η χώρα, μέσα σε όλα τα προβλήματα τα οποία αντιμετωπίζει η παιδεία και καλείται ο αρμόδιος Υπουργός Παιδείας, ο κ. Φίλης, να λύσει -καθώς, όπως πολύ καλά γνωρίζετε, έχουμε φτάσει στο μήνα Νοέμβριο και πάρα πολλά σχολεία έχουν πάρα πολλά κενά και είναι πρωτοφανές αυτό, ακόμα και μέσα στα χρόνια της κρίσης- βλέπουμε την εμπλοκή κάποιων μαθητευόμενων μάγων σε κρίσιμα ζητήματα εξωτερικής πολιτικής, τα οποία αγγίζουν ακόμα και τις πιο ευαίσθητες χορδές όλων των Ελλήνων και ιδιαίτερα των Ελλήνων με καταγωγή από τον Πόντο.

Θα ήθελα πραγματικά να εξηγήσει η Κυβέρνηση και ο Πρωθυπουργός, ο κ. Τσίπρας, αν αυτά τα οποία ανέφερε ο κ. Φίλης σε βραδινή εκπομπή μεγάλης τηλεθέασης, μεγάλου καναλιού, εκφράζουν το σύνολο της Κυβέρνησης, αν εκφράζουν τις ιδεολογικές απόψεις του ΣΥΡΙΖΑ, ο οποίος αποτελεί ουσιαστικά τον κορμό της σημερινής Κυβέρνησης.

Ξέρετε κάτι, κύριε Πρόεδρε; Όλες αυτές οι αναφορές, όλα αυτά τα οποία λέγονται από κορυφαίους Υπουργούς της Κυβέρνησης, δίνουν ευκαιρία στους γείτονες Τούρκους, δίνουν αφορμές και τα εκμεταλλεύονται ώστε να γκριζάρουν το περιβάλλον, ώστε να δημιουργούν θέματα από εκεί που δεν υπάρχουν, οδηγώντας τη χώρα σε δυσμενέστερη θέση σε αυτό το διάλογο ο οποίος έχει αναπτυχθεί και ο οποίος πρέπει να βάλει τα πράγματα καλής γειτονίας μεταξύ Τουρκίας και Ελλάδος στη σωστή τους θέση.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Θα ήθελα, λοιπόν, να αποδοκιμαστεί ξεκάθαρα από την Κυβέρνηση και από τον ίδιο τον Πρωθυπουργό η αναφορά του κ. Φίλη και να προβεί σε ανάλογες ενέργειες όπου θα τον συνεφέρουν και θα τον προσγειώσουν στην πραγματικότητα. Και πρέπει, επιτέλους, να αναφερθεί ξεκάθαρα ο σεβασμός του κόμματος του ΣΥΡΙΖΑ στην απόφαση της Βουλής των Ελλήνων που έχει αναγνωρίσει ομοφώνως ως γενοκτονία αυτό το οποίο συνέβη στους Έλληνες του Πόντου.

Σας ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Σκρέκα.

Τον λόγο έχει ο κ. Καραθανασόπουλος από το Κομμουνιστικό Κόμμα Ελλάδας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Αποτελεί τουλάχιστον πρόκληση τα παιδιά των ναζιστών, οι ιδεολογικοί απόγονοι της ναζιστικής θεωρίας που αποτελεί το κέλυφος των δράσεων και των κινήσεων γενοκτονίας -το ιδεολογικό κέλυφος- σήμερα να γίνονται τιμητές της Γενοκτονίας των Ποντίων. Αυτό αποτελεί πρόκληση και αισθήματα ανατριχίλας, κύριε Πρόεδρε! Αυτό είναι το πρώτο ζήτημα.

Δεύτερο ζήτημα: Το ΚΚΕ είχε τοποθετηθεί τότε θετικά και είχε στηρίξει την πρόταση αυτή για την αναγνώριση της Γενοκτονίας των Ποντίων. Όμως, στις σημερινές συνθήκες, όταν ξεδιπλώνεται μία ατελείωτη αντιλαϊκή επίθεση σε βάρος του λαού, τα παιχνίδια της Κυβέρνηση και της Αντιπολίτευσης, που επί της ουσίας, στις στρατηγικές επιλογές, έχουν ψηφίσει τα ίδια, προσπαθούν να αποπροσανατολίσουν το λαό. Στο κάτω-κάτω της γραφής το αστικό κράτος εκείνης της εποχής αποκαλούσε τους Πόντιους «Τουρκόσπορους» και τους πετούσε στα έλη για να επιβιώσουν. Από αυτή, λοιπόν, την άποψη είναι καθαρή η προσπάθεια η οποία γίνεται.

Εμείς θα επιμείνουμε σε όλη αυτή τη διαδικασία να αναδεικνύουμε τις ευθύνες της Κυβέρνησης όσον αφορά την πολιτική της, αλλά και τη συμπαράσταση που έχει από τα υπόλοιπα κόμματα του ευρωμονόδρομου.

Θα συζητήσουμε τώρα το ζήτημα στης κύρωσης της συμφωνίας, κύριε Πρόεδρε ή θα τοποθετηθούμε σε επόμενο κύκλο; Το λέω γιατί είχαμε διαφωνήσει.

**ΠΡΟΕΔΡΕΥΩΝ (Αναστάσιος Κουράκης):** Θα έλεγα, για λόγους σεβασμού, να μην πάρετε τον λόγο τώρα. Να μιλήσουν ο κ. Κόκκαλης και ο κ. Γεωργιάδης, να πάρετε μετά τον λόγο και να κλείσει ο κύριος Υπουργός.

 **ΧΡΗΣΤΟΣ ΠΑΠΠΑΣ:** Κύριε Πρόεδρε, μπορώ να καταθέσω κάτι για τα Πρακτικά;

**ΠΡΟΕΔΡΕΥΩΝ (Αναστάσιος Κουράκης):** Βεβαίως. Είναι σχετικό με την ομιλία σας;

**ΧΡΗΣΤΟΣ ΠΑΠΠΑΣ:** Λησμόνησα να το αναφέρω στην ομιλία μου.

**ΠΡΟΕΔΡΕΥΩΝ (Αναστάσιος Κουράκης):** Ορίστε, έχετε τον λόγο.

**ΧΡΗΣΤΟΣ ΠΑΠΠΑΣ:** Είναι ένα έγγραφο με νομικούς όρους που προβλέπει ποιες ακριβώς είναι οι κυρώσεις, εφόσον παραπεμφθεί ο κ. Φίλης.

Σημειώνω ότι εδώ θα φανείτε όλοι σας, όσοι τοποθετηθήκατε. Θα ψηφίσετε για την άρση της ασυλίας του κ. Φίλη όταν θα έρθει η μήνυση που θα κάνει η Χρυσή Αυγή;

(Στο σημείο αυτό ο Βουλευτής κ. Χρήστος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αναστάσιος Κουράκης):** Καλώς, κύριε Παππά.

Ο κ. Κόκκαλης από τους Ανεξάρτητους Έλληνες έχει τον λόγο για δύο λεπτά.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Είχαμε χθες μία δήλωση του κ. Φίλη η οποία ήταν τουλάχιστον ατυχέστατη. Οι Ανεξάρτητοι Έλληνες δεν την υιοθετούν. Νομίζω, όμως, ότι η Κυβέρνηση τοποθετήθηκε και δεν τίθεται θέμα αναγνώρισης της Γενοκτονίας.

Από την άλλη, βλέπουμε σήμερα μια σπέκουλα, μια εκμετάλλευση του θέματος, η οποία είναι πολύ χειρότερη και από την ίδια τη δήλωση του κ. Φίλη. Οι Πόντιοι δεν χρειάζονται προστάτες ούτε εξαγγέλλονται οι μηνύσεις. Ας προχωρήσουμε στη διαδικασία για την οποία κληθήκαμε σήμερα.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Κόκκαλη.

Τελευταίος από τους Κοινοβουλευτικούς Εκπροσώπους είναι ο κ. Γεωργιάδης από την Ένωση Κεντρώων.

Ορίστε, κύριε Γεωργιάδη, έχετε τον λόγο.

**ΜΑΡΙΟΣ ΓΕΩΡΓΙΑΔΗΣ:** Κύριοι συνάδελφοι, θεωρούμε απαράδεκτο να γίνονται δηλώσεις τέτοιου περιεχομένου για ανθρώπους οι οποίοι έχουν θυσιαστεί για τον ελληνικό λαό, όπως είναι οι Πόντιοι, κάτι που είναι αναγνωρισμένο και σεβαστό από όλους μας. Παρακαλούμε, λοιπόν, να ανακαλέσει ο Υπουργός και να τοποθετηθεί η Κυβέρνηση.

Σας ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε και εμείς, κύριε Γεωργιάδη.

Κύριε Καραθανασόπουλε, επιστρέφουμε στη συζήτησή μας για την κύρωση. Είχαμε πει να πάρουν το λόγο όσοι έχουν αντίρρηση. Τοποθετήθηκε…

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Κύριε Πρόεδρε, ήθελα να πω μια κουβέντα.

**ΠΡΟΕΔΡΕΥΩΝ (Αναστάσιος Κουράκης):** Κυρία Αναγνωστοπούλου, επιτρέψτε μου να πω ότι επειδή είναι εδώ ο Υπουργός, ο κ. Σταθάκης, και θα πάρει το λόγο αμέσως μετά, μπορεί να τοποθετηθεί στο σύνολο. Σε διαφορετική περίπτωση, υπάρχει περίπτωση να εκτραπεί πάλι η συζήτηση, πέρα από το κύριο αντικείμενο το οποίο έχουμε μπροστά μας.

Με την έννοια αυτή, θα παρακαλούσα να σεβαστείτε την απόφαση του Προεδρείου, να μιλήσει ο κ. Καραθανασόπουλος για τη Σύμβαση, ώστε να προχωρήσουμε κανονικά.

Κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, το ΚΚΕ καταψήφισε την κύρωση της συγκεκριμένης σύμβασης στην αρμόδια Επιτροπή για πολύ συγκεκριμένους λόγους.

Κατ’ αρχάς, έχουμε να κάνουμε με τον ίδιο το χαρακτήρα αυτής της ιδιόμορφης τράπεζας. Πρόκειται για μια τράπεζα που, όπως λέει και η αιτιολογική έκθεση, ιδρύθηκε το 1990. Τότε και η ελληνική Κυβέρνηση και η πλειοψηφία της Βουλής είχαν εγκρίνει την ίδρυση της συγκεκριμένης τράπεζας και τη συμμετοχή της Ελλάδας σε αυτήν.

Ποιο ήταν ο στόχος της τράπεζας, ο οποίος, βεβαίως, παραμένει και δεν έχει αλλάξει; Στόχος της ήταν να διευκολύνει τη μετάβαση των χωρών της Κεντρικής και Ανατολικής Ευρώπης προς την οικονομία της ελεύθερης αγοράς, να προωθήσει την ιδιωτική πρωτοβουλία και επιχειρηματικότητα, δεσμεύοντας –η τράπεζα- τις χώρες –τις ανεξάρτητες τότε, υποτίθεται, χώρες με βάση τη δική σας λογική- να εφαρμόσουν τις αρχές της πολυκομματικής δημοκρατίας, του πλουραλισμού και της οικονομίας της αγοράς.

Αποτελούσε, δηλαδή, ένα εργαλείο στα χέρια του δυτικοευρωπαϊκού κεφαλαίου και ιδιαίτερα των πολυεθνικών της Δυτικής Ευρώπης, για να μπορέσουν να εκμεταλλευθούν την ανατροπή των σοσιαλιστικών καθεστώτων και να λεηλατήσουν στην κυριολεξία τις οικονομίες της Κεντρικής και Ανατολικής Ευρώπης. Και τα αποτελέσματα είναι φανερά από την πολύχρονη δράση της συγκεκριμένης τράπεζας σε αυτές τις χώρες.

Γι’ αυτόν ακριβώς το λόγο και είναι μια τράπεζα, η οποία έχει την εξής ιδιομορφία: Δεν ελέγχεται από κανέναν. Κανένας οργανισμός και κανένας φορέας δεν μπορεί να την ελέγξει. Χαίρει, δηλαδή, μιας προκλητικής και πρωτοφανούς ασυλίας, όπως χαίρει η οποιαδήποτε διπλωματική αντιπροσωπεία.

Όμως, έχει και ακόμα περισσότερα προνόμια: Δεν ελέγχεται από καμμία εποπτική αρχή για τη δράση της. Είναι η μοναδική τράπεζα –δεν υπάρχει άλλη- που δεν ελέγχεται από οποιαδήποτε εποπτική αρχή. Είναι ανεξέλεγκτη για τις όποιες δραστηριότητες και χρηματοδοτήσεις έχει. Καλύπτεται από το απόρρητο, άρα, και από την ασυλία. Και καλύπτεται από αυτήν όχι μόνο η τράπεζα για τις δραστηριότητές της, αλλά και στα κτήρια της δεν μπορεί να εισέλθει κανείς ούτε δικαστική ούτε αστυνομική ούτε στρατιωτική αρχή. Μόνο σε περίπτωση, λέει, πυρκαγιάς, μπορεί να μπουν, εκτός κι αν το επιτρέψει ο Πρόεδρος.

Μάλιστα, αυτήν την ασυλία ή την πλήρη φορολογική απαλλαγή δεν την έχει μόνο η Τράπεζα για τις δραστηριότητές της. Την ίδια ακριβώς προκλητική ασυλία έχουν οι υπάλληλοι της Τράπεζας, τα προστατευόμενη μέλη των οικογενειών αυτών που δουλεύουν στην Τράπεζα, αλλά και το οικιακό προσωπικό. Όλοι αυτοί διέπονται από την ίδια μορφή ασυλίας.

Καταλαβαίνετε, λοιπόν, πολύ καλά πως πρόκειται για ένα κράτος εν κράτει που λειτουργεί επί της ουσίας, όχι με βάση τους χρηματοοικονομικούς όρους του καπιταλιστικού συστήματος, αλλά επί της ουσίας έχει άλλους σκοπούς και άλλες επιδιώξεις. Γι’ αυτό ακριβώς και καλύπτεται από αυτό το πλαίσιο μυστικότητας και ασυλίας.

Γι’ αυτόν ακριβώς το λόγο, το Κομμουνιστικό Κόμμα Ελλάδας ψηφίζει «κατά» στη συγκεκριμένη κύρωση της σύμβασης ανάμεσα στο Ελληνικό Δημόσιο και στην Ευρωπαϊκή Τράπεζα Ανασυγκρότησης και Ανάπτυξης.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Καραθανασόπουλο από το Κομμουνιστικό Κόμμα Ελλάδας.

Τον λόγο έχει ο κύριος Υπουργός.

Κύριε Υπουργέ, πόση ώρα θέλετε;

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Ελάχιστη, κύριε Πρόεδρε!

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Πρόεδρε, είχαμε κάνει ένα αίτημα.

**ΑΝΔΡΕΑΣ ΛΟΒΕΡΔΟΣ:** Είχαμε κάνει ένα αίτημα, κύριε Πρόεδρε, επί της διαδικασίας. Δώσατε, όμως, τον λόγο στον κ. Καραθανασόπουλο και για λόγους πολιτικής ευγένειας δεν πήραμε το λόγο.

**ΠΡΟΕΔΡΕΥΩΝ (Αναστάσιος Κουράκης):** Κύριε Λοβέρδο, η διαδικασία που έχουμε μπροστά μας είναι αυτή και την ακολουθούμε πιστά. Δεν υπάρχει…

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Πρόεδρε, είναι το άρθρο…

**ΠΡΟΕΔΡΕΥΩΝ (Αναστάσιος Κουράκης):** Δεν έχετε τον λόγο, κύριε Κωνσταντινόπουλε.

Δεν υπάρχει διαδικασία να αλλάξουμε. Η Βουλή είναι προετοιμασμένη για αυτήν τη διαδικασία. Θα μου επιτρέψετε να πω…

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Είχαμε πει στην επιτροπή ότι επιφυλασσόμαστε, για να μπορέσουμε να μιλήσουμε.

**ΠΡΟΕΔΡΕΥΩΝ (Αναστάσιος Κουράκης):** Θα μιλήσει ο κύριος Υπουργός και μπορείτε να καθορίσετε τη στάση σας, ανάλογα με την τοποθέτηση του κύριου Υπουργού.

Η Βουλή και οι Βουλευτές είναι προετοιμασμένοι γι’ αυτήν τη διαδικασία, να μιλήσουν και να τοποθετηθούν όσοι έχουν αντίρρηση και να ψηφίσουμε. Δεν μπορούμε αυτήν τη στιγμή να αλλάξουμε τη διαδικασία, γιατί θα κατηγορηθούμε –και δικαίως- ότι ακολουθήσαμε μία διαδικασία στο μέσον ή προς το τέλος, χωρίς να είναι προετοιμασμένοι οι κύριοι Βουλευτές.

Τον λόγο έχει ο κύριος Υπουργός.

**ΑΝΤΩΝΙΟΣ ΓΡΕΓΟΣ:** Κύριε Πρόεδρε, έχουμε εκφράσει κι εμείς αντίρρηση.

**ΠΡΟΕΔΡΕΥΩΝ (Αναστάσιος Κουράκης):** Την έχετε εκφράσει και την εξέφρασε ο κ. Παππάς. Από την αρχή οι αντιρρήσεις ήταν από εσάς και από το Κομμουνιστικό Κόμμα, γι’ αυτό δόθηκε ο λόγος στον κ. Παππά και στον κ. Καραθανασόπουλο, εν μέσω των άλλων που συζητήθηκαν, που εξέφρασαν την αντίρρησή τους.

Να μιλήσει ο κύριος Υπουργός και θα δούμε μετά τι γίνεται.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, όταν κάνει ένα κόμμα μία πρόταση επί της διαδικασίας, απευθύνεστε στο Σώμα και την απορρίπτει. Εσείς δεν απευθυνθήκατε καν στο Σώμα.

**ΣΩΚΡΑΤΗΣ ΦΑΜΕΛΛΟΣ:** Δεν λέει έτσι ο Κανονισμός.

**ΠΡΟΕΔΡΕΥΩΝ (Αναστάσιος Κουράκης):** Δεν είναι έτσι. Όχι. Υπάρχει ο Κανονισμός της Βουλής και το ξέρετε πάρα πολύ καλά. Ο Κανονισμός της Βουλής δεν μπορεί να αλλάζει ανάλογα με την πλειοψηφία του Σώματος όταν τίθεται ένα θέμα.

**ΑΝΔΡΕΑΣ ΛΟΒΕΡΔΟΣ:** Έχετε δίκιο. Επειδή, όμως, υπάρχει ιδιαιτερότητα…

**ΣΩΚΡΑΤΗΣ ΦΑΜΕΛΛΟΣ:** Δεν υπάρχει τέτοια πρόβλεψη στον Κανονισμό.

**ΑΝΔΡΕΑΣ ΛΟΒΕΡΔΟΣ:** Δεν ξεκαθάρισε αυτό το θέμα, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Δεν προβλέπεται.

Θα μιλήσει ο κύριος Υπουργός. Ο Υπουργός τα λαμβάνει υπ’ όψιν του όλα αυτά που λέτε. Μην νομίζετε ότι δεν τα λαμβάνει υπ’ όψιν του.

Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Αγαπητές και αγαπητοί συνάδελφοι, προς επικύρωση είναι σήμερα μία συμφωνία που υπεγράφη στις 14 Μαΐου στην Τιφλίδα ανάμεσα στην Ελληνική Κυβέρνηση και την Ευρωπαϊκή Τράπεζα Ανασυγκρότησης και Ανάπτυξης.

Η αίτηση για συμμετοχή είχε γίνει τον Δεκέμβριο από την προηγούμενη κυβέρνηση και συνεχίστηκε με νέο αίτημα τον Φεβρουάριο. Η συμφωνία αυτή ακολούθησε την πρωτοβουλία της Κύπρου τον Μάιο του 2014, να ενταχθεί στο καθεστώς της αποδέκτριας χώρας, μιας και, όπως ειπώθηκε, οι δραστηριότητες της τράπεζας μέχρι τώρα ήταν κατά κύριο λόγο στην Κεντρική και Ανατολική Ευρώπη.

Θεωρούσαμε και θεωρούμε ότι η συμφωνία αυτή είναι θετική, εξαιτίας, προφανώς, της μεγάλης κρίσης ρευστότητας που αντιμετωπίζει η ελληνική οικονομία τα τελευταία χρόνια και η συνδρομή με χρηματοδοτικούς πόρους στην προσπάθεια ανάκαμψης της ελληνικής οικονομίας μπορεί να έχει μόνο θετικό αντίκτυπο.

Ως εκ τούτου, επικυρώσαμε τη συμφωνία. Θα υπάρξει ένα δεδομένο ποσό στον προγραμματισμό. Δεν έχει οριστικοποιηθεί. Γνωρίζουμε, όμως, ότι είναι χρηματοδοτικοί πόροι της τάξης των 500 εκατομμυρίων ευρώ ετησίως.

Ο κύριος προσανατολισμός είναι η χρηματοδότηση των μικρομεσαίων επιχειρήσεων, όπου εκεί μπορεί να παίξει ένα σημαντικό ρόλο η τράπεζα. Ταυτόχρονα, θα υπάρξει γραφείο στην Αθήνα, το οποίο θα αναλάβει τη λειτουργία της τράπεζας στην Ελλάδα.

Νομίζω ότι τα θετικά αποτελέσματα είναι δεδομένα και ως εκ τούτου, η μεγάλη πλειοψηφία των κομμάτων επικύρωσαν στην επιτροπή αυτήν τη συζήτηση.

Επιτρέψτε μου να πω ακόμα, ότι είναι μεγάλη η εμπειρία της τράπεζας σε θέματα που μας ενδιαφέρουν πολύ, πέρα από τη χρηματοδότηση των μικρομεσαίων επιχειρήσεων, όπως σε έργα υποδομής -σαν συγχρηματοδότηση- και κυρίως στη λειτουργία ως μηχανισμός επίσης ισχυρών εγγυήσεων, οι οποίες μπορούν να διευκολύνουν τις εξαγωγικές επιδόσεις της χώρας.

Η εμπειρία της τράπεζας με την Ελλάδα μέχρι στιγμής υπάρχει για δραστηριότητες σε τρίτες χώρες. Υπάρχουν αρκετά προγράμματα ιδιωτικού τομέα, τα οποία έχουν δανειοδοτηθεί από την Τράπεζα και ως εκ τούτου θεωρώ, θετικό το βήμα αυτό.

Το καθεστώς της τράπεζας όντως έχει κανόνες αρκετά αυστηρούς, όσον αφορά τον τρόπο λειτουργίας στην ασυλία και μια σειρά από άλλες δραστηριότητες, που εκπορεύονται κυρίως από διπλωματικού τύπου δικαιώματα. Αυτά είναι στο καταστατικό της τράπεζας. Ως εκ τούτου, οι παρεμβάσεις και οι αλλαγές που έγιναν ήταν οι μέγιστες δυνατές υπό τις δεδομένες συνθήκες των καταστατικών δεσμεύσεων της τράπεζας.

Εν τούτοις, θεωρώ ότι η λειτουργία εν κατακλείδι θα είναι θετική.

Επιτρέψτε μου να κάνω κι ένα σύντομο σχόλιο για τη συζήτηση που έχει γίνει εδώ, την οποία και θεωρώ μάλλον υπερβολική, ειδικά όταν προέρχεται από την πτέρυγα απ’ την οποία προέρχεται.

Να υπενθυμίσω ότι η θέση της πολιτείας είναι δεδομένη, ότι η θέση της Βουλής και της Κυβέρνησης είναι δεδομένη. Εν τούτοις, είναι μεμπτό νομίζω από την πλευρά Βουλευτών να αμφισβητείται ο επιστημονικός διάλογος που γίνεται, ο οποίος θα συνεχίσει να γίνεται και καλό είναι να γίνεται. Η πολιτεία είναι δεσμευμένη από τη δική της τοποθέτηση. Τίποτα περισσότερο και τίποτα λιγότερο. Νομίζω ότι γίνεται πολύ φασαρία αυτήν τη στιγμή για ένα θέμα για το οποίο απορώ πως η Αντιπολίτευση σηκώνει τόσο πολύ τους τόνους. Ζητώνατας τι;

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υπουργό.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Θα δώσετε τον λόγο στον εισηγητή μας, τον κ. Κωνσταντινόπουλο, για δύο προτάσεις που είχε υποστηρίξει και ο κ. Σταθάκης τις είχε δει, απ’ ό,τι μαθαίνω κι απ’ ό,τι θυμάμαι, με θετικό τρόπο;

**ΠΡΟΕΔΡΕΥΩΝ (Αναστάσιος Κουράκης):** Βεβαίως.

**ΑΝΔΡΕΑΣ ΛΟΒΕΡΔΟΣ:** Μετά ζητώ τον λόγο για κάτι που είπε ο κύριος Υπουργός.

**ΠΡΟΕΔΡΕΥΩΝ (Αναστάσιος Κουράκης):** Βεβαίως.

Ορίστε, κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Πρόεδρε, εμείς θέλουμε να βοηθήσουμε κι είχαμε πει στην επιτροπή ότι συμφωνούμε με το νομοσχέδιο.

Είχαμε κάνει δύο προτάσεις, κύριε Υπουργέ, που θα βοηθούσαν πάρα πολύ, νομίζω, σε σχέση με τη συμφωνία που έχει κάνει η Ελληνική Κυβέρνηση με την Τράπεζα Ανασυγκρότησης και Ανάπτυξης. Σας είχαμε πει ότι αυτά τα χρήματα, τα πρώτα 500 εκατομμύρια, θα μπορούσαν να δοθούν κατά προτεραιότητα, λόγω του ότι η Τράπεζα μέχρι να ολοκληρωθούν τα capital controls δεν μπορεί να βοηθήσει τη χώρα -και ο κ. Χουλιαράκης είπε ότι μέχρι τον Ιούλιο θα έχουμε capital controls- στις ζωντανές επενδύσεις από τον αναπτυξιακό νόμο.

Εμείς θα σας καταθέσουμε συγκεκριμένη πρόταση. Και νομίζω ότι αυτό θα πρέπει να το φέρετε σύντομα στη Βουλή, για να βοηθήσουμε αυτές τις επενδύσεις που είναι ζωντανές και να δημιουργηθούν νέες θέσεις εργασίας.

Το δεύτερο, για να μην καταχραστώ τον χρόνο σας και την ανοχή του Προέδρου, είναι το κεφάλαιο για τη νεανική επιχειρηματικότητα, το κεφάλαιο που αφορά τα «startups». Σας είχαμε πει ότι γνωρίζουμε όλοι πως τα χρηματοδοτικά εργαλεία του ΕΣΠΑ έχουν πολλά προβλήματα. Μέσα από την Τράπεζα Επενδύσεων ή την Ανασυγκρότησης και ιδιωτικά κεφάλαια μαζί θα μπορούσαμε να έχουμε ένα κεφάλαιο το οποίο θα αφορούσε τις «startup” επιχειρήσεις, δηλαδή όλους αυτούς τους νέους ανθρώπους οι οποίοι έχουν ιδέες και πάνε να τις χρηματοδοτήσουν είτε στο Ισραήλ είτε στην Αμερική ή στην Αγγλία.

Αυτά τα δύο σας καλούμε να τα υιοθετήσετε -έχετε πει κατ’ αρχάς ότι είναι θετικό αυτό που σας προτείνουμε- και σύντομα να έρθετε να τα υλοποιήσουμε για να προχωρήσουμε.

Σας ευχαριστώ πάρα πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε κι εμείς.

Κύριε Λοβέρδο, έχετε τον λόγο για τριάντα δευτερόλεπτα και κλείνουμε τη συνεδρίαση.

**ΑΝΔΡΕΑΣ ΛΟΒΕΡΔΟΣ:** Ευχαριστώ.

Για να κλείσουμε το θέμα που ανοίξαμε, δυστυχώς, δεν προκρίθηκε η πρότασή μας να γίνει ψηφοφορία. Έπρεπε να γίνει ψηφοφορία για τον κ. Φίλη. Ο κύριος Υπουργός, όμως, έκανε μια αναφορά επί του θέματος των δηλώσεων Φίλη για τη Γενοκτονία των Ποντίων, που αξίζει μιας υπογράμμισης.

(Θόρυβος από την πτέρυγα του ΣΥΡΙΖΑ)

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, νέο κύκλο θα κάνουμε τώρα;

**ΑΝΔΡΕΑΣ ΛΟΒΕΡΔΟΣ:** Όχι. Όχι.

**ΠΡΟΕΔΡΕΥΩΝ (Αναστάσιος Κουράκης):** Μου ζητάτε τον λόγο για το νομοσχέδιο…

**ΑΝΔΡΕΑΣ ΛΟΒΕΡΔΟΣ:** Ναι. Θέλω να κάνω…

**ΠΡΟΕΔΡΕΥΩΝ (Αναστάσιος Κουράκης):** Έχει κλείσει η συζήτηση.

**ΑΝΔΡΕΑΣ ΛΟΒΕΡΔΟΣ:** Έχω δικαίωμα από τον Κανονισμό να αντιδρώ με χρόνο δύο λεπτών σε ό,τι λέει οποιοσδήποτε Υπουργός της Κυβέρνησης. Δώστε μου μισό λεπτό. Αν μου αφαιρέσετε αυτό το δικαίωμα, διαμαρτύρομαι εντόνως.

**ΠΡΟΕΔΡΕΥΩΝ (Αναστάσιος Κουράκης):** Δεν σας αφαιρώ κανένα δικαίωμα. Η συζήτηση, όμως, έχει εξαντληθεί.

**ΑΝΔΡΕΑΣ ΛΟΒΕΡΔΟΣ:** Τώρα ξανάνοιξε.

**ΠΡΟΕΔΡΕΥΩΝ (Αναστάσιος Κουράκης):** Θα ήθελα να προσέξετε ότι δεν έδωσα τον λόγο στην κυρία Υπουργό, για να μην κάνουμε δεύτερο κύκλο και υποβαθμίσουμε το θέμα που έχουμε.

**ΑΝΔΡΕΑΣ ΛΟΒΕΡΔΟΣ:** Να μην έκανε αναφορά ο κύριος Υπουργός.

**ΠΡΟΕΔΡΕΥΩΝ (Αναστάσιος Κουράκης):** Ο Υπουργός ήταν υποχρεωμένος να κάνει αναφορά.

**ΑΝΔΡΕΑΣ ΛΟΒΕΡΔΟΣ:** Αφού έκανε αναφορά, δικαιούμαι απαντήσεως.

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Λοβέρδο, για τριάντα δευτερόλεπτα ώστε να κλείσουμε.

**ΑΝΔΡΕΑΣ ΛΟΒΕΡΔΟΣ:** Ενοχλεί από αυτά που λέτε -και ενοχλεί και το ύφος σας- ότι επειδή η επιστήμη συζητά ό,τι συζητά, η πολιτική ενεργοποιείται εις βάρος της επιστήμης και της αφαιρεί τον λόγο. Ετέθη τέτοιο θέμα; Εγώ, μάλιστα, το πρόλαβα το επιχείρημα, λέγοντας ότι τα σκέρτσα ορισμένων επιστημόνων -που τα δικαιούνται- είτε κάνοντας χατίρια είτε δημιουργώντας προβλήματα και ταπεινώσεις -αλλά είναι στο όριο της ακαδημαϊκής τους ελευθερίας και αυτό- η πολιτική δεν τα παρακολουθεί. Η πολιτική ως προς το θέμα έχει εκφρασμένη νομίζω, ομόφωνη απόφαση μετά την πρόταση του αείμνηστου Ανδρέα Παπανδρέου το 1994. Εμείς δεν αναφερθήκαμε σε κάποιον επιστήμονα. Έφερε το θέμα, ως μη όφειλε διότι άλλα είναι τα θέματά του, ο Υπουργός Παιδείας κι αυτό ενεργοποίηση τον δικό μας κοινοβουλευτικό λόγο. Και ζητάμε κι από εσάς την καταδίκη του.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Το έφερε στην Βουλή; Τι είναι αυτά;

**ΑΝΔΡΕΑΣ ΛΟΒΕΡΔΟΣ:** Ακόμα χειρότερα, κύριε συνάδελφε. Σε τηλεοπτική εκπομπή!

**ΠΡΟΕΔΡΕΥΩΝ (Αναστάσιος Κουράκης):** Σας παρακαλώ, ολοκληρώνουμε.

**ΑΝΔΡΕΑΣ ΛΟΒΕΡΔΟΣ:** Γι’ αυτό, λοιπόν, κύριε Υπουργέ -και κλείνω- η δημοσιότητα έφερε σήμερα και το σκεπτικό του Υπουργού διατυπωμένο το 2014, πέρυσι, στην «ΑΥΓΗ» -είναι μια επίμονη πολιτική στάση αυτή- ότι δηλαδή ο αείμνηστος Ανδρέας Παπανδρέου, για λόγους ψηφοθηρίας τα έκανε αυτά και η Βουλή προφανώς, για λόγους ψηφοθηρίας σχεδόν ομόφωνα ή ομόφωνα ψήφισε.

Είναι απαράδεκτος, τον καταγγέλλουμε, γι’ αυτό ζητήσαμε την απόφαση της Βουλής και αυτά που λέει περί επιστήμης ο κύριος Υπουργός δεν έχουν θέση στο Σώμα αυτό. Ας τα πει στο πανεπιστήμιό του.

**ΠΡΟΕΔΡΕΥΩΝ (Αναστάσιος Κουράκης):** Ωραία, κύριε Λοβέρδο, ευχαριστώ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Οικονομίας, Ανάπτυξης και Τουρισμού: «Κύρωση της Συμφωνίας μεταξύ της Ελληνικής Δημοκρατίας και της Ευρωπαϊκής Τράπεζας Ανασυγκρότησης και Ανάπτυξης σχετικά με τη συνεργασία και τις δραστηριότητες της Ευρωπαϊκής Τράπεζας Ανασυγκρότησης και Ανάπτυξης στην Ελληνική Δημοκρατία».

Ερωτάται το Σώμα: Γίνεται δεκτό το νομοσχέδιο;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κατά πλειοψηφία.

**ΠΡΟΕΔΡΕΥΩΝ (Αναστάσιος Κουράκης):** Έχουν καταγραφεί οι θέσεις των κομμάτων. Η Χρυσή Αυγή και το Κομμουνιστικό Κόμμα Ελλάδας είναι κατά και υπέρ τα υπόλοιπα κόμματα.

Συνεπώς, το νομοσχέδιο του Υπουργείου Οικονομίας, Ανάπτυξης και Τουρισμού: «Κύρωση της Συμφωνίας μεταξύ της Ελληνικής Δημοκρατίας και της Ευρωπαϊκής Τράπεζας Ανασυγκρότησης και Ανάπτυξης σχετικά με τη συνεργασία και τις δραστηριότητες της Ευρωπαϊκής Τράπεζας Ανασυγκρότησης και Ανάπτυξης στην Ελληνική Δημοκρατία» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:

(να καταχωριστούν οι σελίδες 46α)

**ΠΡΟΕΔΡΕΥΩΝ (Αναστάσιος Κουράκης):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

Με τη συναίνεση του Σώματος και ώρα 11.01΄ λύεται η συνεδρίαση για σήμερα Τετάρτη 4 Νοεμβρίου 2015, σύμφωνα με την ημερήσια διάταξη που θα διανεμηθεί.

 **Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**